BG Официален вестник на Европейския съюз C 164/19

Становище на Европейския комитет на регионите — Доклад за гражданството на ЕС, 2017 г.

(2018/C 164/04)

Докладчик: Guillermo Martínez Suárez (ПЕС/ES), министър в Правителството на автономна област Астурия Отправен документ: Доклад на Комисията до Европейския парламент, Съвета, Европейския икономически и социален комитет и Комитета на регионите Укрепване на правата на гражданите в Съюз на демократична промяна Доклад за гражданството на ЕС, 2017 г. COM(2017) 30 final/2

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

Въведение и контекст

1. отбелязва, че в настоящия период на несигурност, в който се намира Съюзът, укрепването на съзнанието за принадлежност, участие и по-голямо сближаване на гражданите към проекта за интеграция, разработван през последните шестдесет години, е от жизненоважно значение. Европейският модел продължава да доказва своята привлекателност, но напредъкът по отношение на овластяването на гражданите във всички области (политическа, социална, икономическа и културна) трябва да бъде един от начините за придаване на нов устрем на процеса. В този контекст европейското гражданство, създадено преди 25 години с Договора от Маастрихт и замислено като общ статут за европейските граждани, може да представлява подходящ инструмент за постигането на тези цели;

2. настоява за укрепване на правата на гражданите в контекста на процеса на глобализация, който създава възможности, но и предизвикателства за нашите граждани. Във връзка с това приветства започнатото неотдавна по инициатива на Комисията обсъждане с цел извличане на ползи от процеса на глобализация, като се гарантират защитата и овластяването на гражданите на Европа чрез развитието на силни социални политики и се помогне за постигането на по-голяма степен на сближаване на стандарта на живот, както и необходимата подкрепа за образованието и обучението през целия живот, със специално участие на частния сектор, и обръща специално внимание на ролята на европейските структурни и инвестиционни фондове за прилагането на такива мерки по отношение на уязвимите региони;

3. подчертава, че е необходимо да се гарантира зачитането на принципа на правовата държава както на местно, така и на регионално равнище, защото гражданите възприемат този принцип именно на тези равнища, тъй като — както Комитетът (1) вече посочи — в контактите си с гражданите, в цялото им многообразие, близо 100 000-те органа на местната и регионалната власт в рамките на Съюза, носят голяма част от отговорността за прилагането на основните права и свободи;

4. заявява отново, в съответствие с предходните си становища относно предишните доклади за гражданството, че не бива да се подценява присъщото на гражданството социално измерение, както и специфичните отговорности на регионалните и местните власти в тази област. Във връзка с това Комитетът приветства ангажимента, изразен от институциите, за оказване на помощ за постигането на по-голяма степен на сближаване на стандарта на живот и подчертава, че принципът на субсидиарност трябва се съблюдава в „европейския стълб на социалните права“, и обръща внимание върху въздействието на предложената Глава III от този стълб — относно социалната защита и приобщаване — върху правомощията на местните и регионалните власти, предвид факта, че в нея се съдържат, наред с друго, мерки за защита на децата, определяне на минимален доход, приобщаване на хората с увреждания, достъп до жилищно настаняване и основни услуги, и др (2). Той подчертава, че всяко укрепване на тези права — както се предлага в документа — трябва да бъде съпътствано от териториална оценка на въздействието и от анализ на съответствието с принципите на субсидиарност и пропорционалност, които да гарантират зачитането на правомощията на местните и регионалните власти;

5. изразява дълбока загриженост във връзка с последиците, които могат да възникнат от излизането на Обединеното кралство от ЕС от гледна точка на гражданството, и счита, че е абсолютно необходимо да се гарантират — с необходимата яснота и пълно спазване на правната сигурност — правата на европейските граждани и членовете на техните семейства, които пребивават в Обединеното кралство, както и на гражданите на Обединеното кралство, които живеят в други държави — членки на Европейския съюз, въз основа на принципа на реципрочност. Този въпрос следва да бъде предмет на специално внимание през следващите години. По-специално това налага бъдещото споразумение да съдържа необходимите ефективни, недискриминационни и възможно най-широки гаранции за защита на техните права, в т.ч. правото на достъп до постоянно пребиваване на граждани на ЕС в Обединеното кралство и на граждани на Обединеното кралство в ЕС. Очевидно е, че в интерес на справедливо решение тези права следва да бъдат гарантирани на реципрочна основа;

6. насърчен от отношението, демонстрирано от страните в процеса на преговорите по тези въпроси, и воден от желанието да получава редовно възможно най-подробна и актуализирана информация за хода на преговорите, счита, че следва да се осигури прецизно идентифициране на бенефициерите и на основните права, които следва да се гарантират, в т.ч. достъпът и ползването на образователни, здравни и социални услуги, както и да се запазят определени ситуации (Северна Ирландия и Кипър), в които правата, свързани с европейското гражданство, биха могли да бъдат сериозно засегнати. Счита, че по време на целия този процес, в сътрудничество с местните и регионалните власти, следва да се предоставя възможно най-подробна информация на заинтересованите лица, както и да се предотвратяват всякакви прояви на дискриминация или ксенофобия спрямо тях;

7. с оглед на гореизложените съображения, приветства горещо предложенията, представени от Европейската комисия в нейния Доклад за гражданството на ЕС за 2017 г., както и тяхната целесъобразност с оглед на започването на нов етап в укрепването на европейските граждански права, въпреки че смята, че тяхното съдържание може да бъде обогатено;

Популяризиране на правата, произтичащи от гражданството на ЕС, и на общите ценности на ЕС

8. отбелязва, че европейските граждани имат най-голямо доверие на местните и регионалните власти и че местните и регионалните политици следва да играят много по-важна роля в процеса на вземане на решения, като дават гласност на вижданията на гражданите;

9. счита, че работата на местните и регионалните власти ще бъде от решаващо значение за постигането на напредък по отношение на предложенията на Комисията във връзка с повишаването на осведомеността относно правата на гражданите. Местните и регионалните власти следва да бъдат привлечени да участват в процеса, за да се улесни незабавният достъп до информация, с оглед на това, че поради своето естество, те са администрациите, които се намират в най-голяма близост до гражданите и са най-достъпни за тях. Във връзка с това би било подходящо да се оптимизира ролята на европейските информационни центрове „Europe Direct“ с цел повишаване на осведомеността и предоставяне на информация на гражданите относно техните европейски права и възможности за финансиране, относно прояви и семинари на европейска тематика, както и относно данните за контакт на съответните организации;

10. счита, че повишаването на осведомеността на гражданите трябва да бъде насочено на първо място към младежта. Досега младежите бяха най-тежко засегнати от икономическата криза и следва да се обърне специално внимание на загубата им на доверие в процес на интеграция и в статут на граждани, които не им гарантират пълноценно лично и професионално развитие. Мерките, които трябва да бъдат приети — в които съществена роля играят местните и регионалните власти — трябва да включват не само създаването на Европейски корпус за солидарност, но и мерки от всякакво естество (достъп до заетост, мобилност, образование, развитие на умения и др.) в съответствие с искането, отправено от Европейския съвет през декември миналата година;

11. счита, че що се отнася до укрепването на демократичния принцип, приносът на месните власти е от съществено значение като първо и непосредствено равнище на израз на представителната демокрация за европейските граждани. Освен това участието на местните и регионалните власти в диалога с гражданите и в обществените дебати допринася за насърчаване на демокрацията на участието и следва да се укрепва в бъдеще;

12. смята, че местните и регионалните власти, които предоставят подпомагане и социални помощи, следва да играят важна роля и при гарантирането на правото на европейските гражданите да пребивават в друга държава членка. Действията им в областта на „социалното гражданство“ във всички случаи трябва да се ръководят от критериите, установени в европейското право — и предвидени от закона — чието познаване и разпространение са особено необходими;

13. отчита, че прилагането на правото на свободно движение на хора, развито чрез туристически, културен, академичен и икономически обмен, допринесе за изграждането на чувство на европейско гражданство и насърчаването на взаимното разбирателство; препоръчва чрез укрепване на тези контакти да се утвърждава чувството за единство сред европейците. Подчертаването на нашето културно многообразие и наследство може да допринесе в особена степен за това, така както беше признато от европейските институции, които определиха 2018 г. за Европейската година на културното наследство, като местните и регионалните власти са ключови и стратегически участници в действията и инициативите, които ще бъдат насърчавани в рамките на Европейската година на културното наследство;

Насърчаване и засилване на участието на гражданите в демократичния живот на ЕС

14. споделя виждането, че едно от основните измерения на гражданството — както и най-непосредственото — е свързано с участието на гражданите в местните и регионалните избори; освен това подчертава, че участието в избори за Европейски парламент в страната на пребиваване също е важен израз на европейските граждански права, но провеждането на изборите в съответствие с различните национални правила противоречи на общоевропейския подход за участие; затова призовава да се приемат предложенията на Европейския парламент за „европеизиране“ на предизборната кампания и транснационални листи за изборите на членове на Европейския парламент;

15. предупреждава обаче, че участието в регионалните избори не е включено в правата, свързани с гражданството на ЕС. Това е въпрос, който изисква специална законодателна процедура и единодушно гласуване (член 25, параграф 2 от ДФЕС) и следователно се нуждае от допълнително обмисляне. Междувременно държавите членки могат да бъдат приканени да предвидят различни формули за участие на гражданите на ЕС;

16. счита, че засилването на участието на европейските граждани в местните избори ще направи необходимо — в тясно сътрудничество с местните власти — приемането на различни мерки (разпространение на информация, кампании за повишаване на осведомеността, опростяване на формалностите по вписване в избирателните списъци и др.). Същевременно с увеличаването на участието на европейските граждани в местните избори следва да бъдат разгледани незабавно правата за пълноценно политическо участие на лицата с увреждания и да бъдат премахнати напълно всички бариери пред тяхното участие в онези държави членки, в които към момента съществуват такива бариери. Този въпрос, който надхвърля правомощията на местните и регионалните власти, следва да бъде разгледан от Комисията в рамките на нейните предложения;

17. посочва, че граждани на трети държави, които пребивават законно в ЕС, би трябвало също да имат възможността за участие в политическия живот на местно и регионално равнище в съответствие с правото на приемащата държава;

18. припомня, че след Договора от Лисабон участието на гражданите не се свежда до гласуването, а предполага включването им в демократичния процес чрез различни форми на демокрация на участието. В съответствие с това местните и регионалните власти трябва да допринасят за разпространението и познаването от европейските граждани на тези нови възможности за участие, като ги включват в своята работа.

19. изтъква, че сред тези инструменти фигурира Европейската гражданска инициатива (ЕГИ), която представлява засега най-видимото измерение на демокрацията на участието в ЕС и може да укрепи това измерение на непосредствена близост между гражданите и властта, в което участват и местните и регионалните власти. В доклада си Комисията представя задоволителна оценка на петгодишния период на нейното прилагане, като не изключва възможността за реформа, но е ясно, че е необходимо този инструмент да бъде доразработен и направен по-лесен за ползване, за да се оползотвори напълно демократичният му потенциал; КР ще продължи да следи критично развитието на ЕГИ и понастоящем работи по своите препоръки във връзка с предложеното преразглеждане на Регламент (ЕС) № 211/2011;

20. приветства неотдавнашните решения на Общия съд във връзка с ЕГИ, които се стремят да ограничат широката свобода на преценка на Комисията и подкрепят разширяването на възможностите на ЕГИ да оказва влияние върху всички видове процедури (3); във връзка с това призовава за реформиране на механизма с цел осигуряване на реално овластяване на гражданите, що се отнася до политическите и правните процедури на ЕС;

Опростяване на ежедневието на гражданите на Съюза

21. припомня, че местните и регионалните администрации ежедневно трябва да обработват голям брой искания, постъпващи от гражданите. Освен това те са първата администрация, към която гражданите се обръщат;

22. отбелязва обаче, че европейските граждани се оплакват от липсата на информация, от продължителността и сложността на редица административни процедури, през които трябва да преминат, за да упражнят правото си на свободно движение и пребиваване в други държави членки. Тези критики могат да бъде показателни за липсата на внимание от страна на публичните власти, включително регионалните и местните, към предложенията, очакванията и потребностите на гражданите при контактите им с администрацията. Подчертава колко е важно да има прости и прозрачни правила, които да позволяват на гражданите на ЕС да живеят в друга държава членка и да участват пълноценно в социалния живот в нея. Отчита необходимостта от подход на многостепенно управление, при който всички равнища на управление да работят заедно за улесняването на този процес;

23. счита, че мерките, предвидени от Комисията във връзка със създаването на „единен цифров портал“, следва да включват не само националната администрация, а и местните и регионалните власти, приемайки общ подход към тази първа стъпка към необходимия процес на административно опростяване и рационализиране; във връзка с това счита, че тъй като укрепването на европейското гражданство, основано на демократичните ценности, залегнали в член 2 от Договора за Европейския съюз, е пряко свързано със спазването на принципа на прозрачност от различните публични администрации, би било много полезно, ако институциите на ЕС си сътрудничат с тези власти и им предоставят технически средства и подходящи финансови ресурси, които да гарантират ефективното прилагане на принципите на прозрачност и добро управление на различните равнища на европейското публично управление, както и пространства за обмен и оценка на опита;

24. отбелязва, че поради факта, че живеят в гранична зона, жителите на граничните региони са възпрепятствани ежедневно при упражняването на правото си на свобода на движение. По-специално трансграничните работници срещат редица пречки пред мобилността, предизвикани от липсата на координация между законодателствата на съответните държави членки в областта на социалната сигурност, прякото данъчно облагане и данъчните облекчения, както и трудовото законодателство, които им пречат да упражняват правото на равни възможности по отношение на достъпа до заетост. Въпросът за това какво означава или може да означава за тях гражданството на ЕС би трябвало да е от значение и за ЕС, тъй като в тези европейски гранични региони особено се открояват европейската идея и общите ценности. Европейската комисия би трябвало да улеснява трансграничния диалог, трансграничните процеси и участие в рамките на граничните региони и трансграничните партньорства; освен това тя би трябвало да насърчава държавите членки да подобряват координацията между техните законодателства, за да защитават правата на жителите на граничните региони;

25. смята, че също така може да се окаже целесъобразно да се отчетат добрите практики от участието на местните власти в програмата „Интелигентни градове“, което би могло да допринесе за усъвършенстването на новите инструменти, предвидени от Комисията;

Укрепване на сигурността и насърчаване на равенството

26. подчертава, че действията на местните и регионалните власти за насърчаване на равните възможности са особено важни; в този смисъл, тъй като финансовото приобщаване е незаменим аспект на гражданството в ЕС, играейки важна роля по отношение на намаляването на бедността, смекчаването на неравенството на доходите и увеличаването на икономическия растеж, местните и регионалните власти следва да изградят партньорства за изготвянето на мерки за предотвратяване и справяне с финансовото изключване и свръхзадлъжнялостта, отделяйки специално внимание на най-уязвимите граждани;

27. счита, че по отношение на предложените мерки за борба срещу насилието, основано на пола, е изключително важно да се насърчи транспонирането от държавите членки на Директива 2011/99/ЕС, да се поощри участието им в Истанбулската конвенция, както и отчитането на ролята на местните и регионалните власти, предвид наличието на програми на регионално или местно равнище по тази тема (насочване, поддръжка на центрове за приемане на жертви, изплащане на пенсии или финансова помощ и др.), както и на естествената близост с жертвите;

28. посочва, че ролята на тези администрации е съществена и когато става въпрос за мерки, насочени към съчетаване на професионалния и личния живот, тъй като техните компетенции включват мерки за подкрепа, определяне на учебните календари и др. Във връзка с това отбелязва със задоволство предложенията, съдържащи се в представената от Комисията законодателна инициатива по този въпрос. Във връзка с улесняването на равновесието между професионалния и личния живот, подчертава, че е желателно на европейско равнище да се насърчават най-добрите практики и политики, разработени от отделните региони и местни власти в подкрепа на семействата, намиращи се в трудно положение, по-специално на големите семейства;

29. подчертава, във връзка с насърчаването на равните възможности, особеното значение на провежданите на местно и регионално равнище инициативи за борба с дискриминацията и преодоляване на неприемането от обществото, чиито жертви са хората от групата на ЛГБТИ;

30. припомня важната роля на местните и регионалните власти за насърчаването на интеграцията и участието при равни условия на хората с увреждания. С оглед на това подкрепя проекта за Европейска харта за хората с увреждания: инструмент, който дава възможност на хората с увреждания да се ползват с някои специфични предимства (по-специално в областта на културата, транспорта, свободното време и спорта) във всяка една от участващите страни;

31. подчертава, че що се отнася до действията, насочени към малцинствените групи на синтите и ромите, както и на други, включително местни малцинства, ролята на местните и регионалните власти е от съществено значение в области като социално подпомагане, образование или жилищно настаняване;

32. отбелязва, че предложените действия в подкрепа на равенството не отчитат специфичните потребности на младите хора. Затрудненията при достъпа до заетост и несигурните работни места представляват пречка пред упражняването при равни условия на човешките и гражданските им права, които са им предоставени по силата на учредителните договори и Хартата на основните права. При тези обстоятелства отдръпването на младите хора може да се превърне в открита враждебност към европейския проект и да доведе до подкрепа за популистки и ксенофобски движения или до радикализация;

33. счита, че безспорното подобрение по отношение на образованието на младите европейци в резултат на по-широкия достъп до европейските програми в областта на образованието, обучението, младежта и спорта, понастоящем обединени в рамките на програма „Еразъм +“, прави още по-необходимо приемането на мерки, които да улесняват прехода им от образование към трудова заетост, давайки възможност на младите хора да придобиват допълнителни умения и повишават своята пригодност за заетост посредством използването на инициативи, които местните власти вече са започнали в тази област (например чрез ЕСФ), по-тясно сътрудничество между съответните сектори, за да се преодолее парадоксалната ситуация, в която най-добре образованото поколение европейци среща най-много трудности при намирането на (качествена) заетост. Накрая подчертава, че е от основно значение да се насърчава младежката заетост, за да станат Европейският съюз и неговите ценности по-близки на младите хора.

Брюксел, 30 ноември 2017 г. Председател на Европейския комитет на регионите Karl-Heinz LAMBERTZ

(1) Комитет на регионите, RESOL-VI/020, „Резолюция относно принципите на правовата държава в ЕС от местна от местна и регионална гледна точка“, 122-ра пленарна сесия, 22 и 23 март 2017 г.

(2) Европейска комисия, Предложение за междуинституционална прокламация относно европейския стълб на социалните права, Брюксел, 26.4.2017 г., COM(2017) 251 final. Вж. също https://ec.europa.eu/commission/priorities/deeper-and-fairer-economic-and-monetary-union/european-pillar-social-rights_bg (консултиран на 15.5.2017 г.).

(3) Решение на Общия съд от 3 февруари 2017 г., Bürgerausschuss für die Bürgerinitiative Minority SafePack — one million signatures for diversity in Europe срещу Европейската комисия, T-646/13, EU:T:2017:59; Решение на Общия съд от 10 май 2017 г., Michael Efler и други срещу Европейската комисия, T-754/14.